Michel Platini

Michel Platini (gebore 21 Junie 1955) is ’n voormalige Franse professionele sokkerspeler en voormalige sportbestuurder van Italiaanse afkoms. Van 26 Januarie 2007 tot en met 8 Oktober 2015 was hy voorsitter van die Europese sokkerfederasie UEFA. As een van die grootste sokkerspelers van alle tye beskou, het hy drie keer agtereenvolgens die Ballon d'Or gewen — in 1983, 1984 en 1985 — en is sewende geplaas in die FIFA Speler van die Eeu-stemming.

Platini het sy professionele loopbaan by Nancy begin, voordat hy na Saint-Étienne oorgestap het, met wie hy die Franse liga-titel in 1981 gewen het, sowel as om twee beker-eindstryde te bereik. Hy het in 1982 by Juventus aangesluit, waar hy sy grootste sukses as speler geniet het. Hy het die Serie A-titel in 1984 en 1986 gewen, die Europese Bekerwenner-beker in 1984, die Europese Superbeker in 1984, die Europese Beker in 1985 en die Interkontinentale Beker dieselfde jaar. Hy was die topskieter in Serie A vir drie agtereenvolgende seisoene (1982/83, 1983/84 en 1984/85), en het ’n driedubbele reeks van Europese Sokkerspeler van die Jaar-toekennings gewen (1983 tot 1985). Hy is ook in 1984 en 1985 deur die World Soccer-tydskrif as Speler van die Jaar aangewys.

Die 1985 Europese Beker-einstryd teen Liverpool in die Heizelstadion in Brussel sou die hoogtepunt van Platini se Juventus-loopbaan moes wees, maar is oorskadu deur die Heizel-tragedie, waarin 39 mense gesterf het en 600 ander beseer is.

Op internasionale vlak was Platini ’n lid van die Franse sokkerspan by die 1976 Somerspele in Montreal. Hul toernooi het op 19 Julie begin met ’n 4–1 oorwinning teen Meksiko. Hulle het in hul volgende wedstryd teen Guatemala weer 4–1 gewen, met twee doele deur Platini. Die Franse span het die groepfase afgesluit met ’n gelykop teen Israel, met Platini wat van ’n strafskop gescore het. Frankryk het deurgedring na die kwarteindronde, waar hulle teen ’n volsterk Oos-Duitse span moes speel. Frankryk het 4–0 verloor en die wedstryd met nege spelers afgesluit.

In 1984 het Platini Frankryk as aanvoerder gelei tot sukses in die Europese Kampioenskap op tuisgrond. Sy individuele impak op die span was enorm, met nege van Frankryk se 14 doele in net vyf wedstryde, wat hom ver bo die topskieter van die toernooi geplaas het. In die eindstryd teen Spanje in die Parc des Princes in Parys het hy die telling geopen met ’n vryskopdoel, gehelp deur ’n groot fout van die Spaanse doelwagter Luis Arconada. ’n Tweede doel deur Bruno Bellone aan die einde van die wedstryd het Frankryk se eerste groot internasionale titel verseker.

Hy het ook aan drie Wêreldbekers deelgeneem, met die beste uitslag in 1986 (derde plek). Hy het in 1987 as speler afgetree, en die jaar daarna het hy die hoofafrigter van die Franse nasionale span geword, wat nie die Wêreldbeker in 1990 gehaal het nie en nie uit die groepfase van die Europese Kampioenskap in Swede twee jaar later gevorder het nie, ondanks onoorwonne in die kwalifikasie.

Platini het bevestig dat hy in Julie 2006 vir die UEFA-voorsitterskap sou aansoek doen. By die verkiesing in Düsseldorf op 26 Januarie 2007 het hy Lennart Johansson, wat die pos vir die vorige 16 jaar beklee het, met 27 teen 23 stemme verslaan. 

Na Sepp Blatter se aankondiging in Junie 2015 dat hy van die pos van FIFA-president sou bedank te midde van die aanhoudende korrupsieskandaal, het Platini in Julie aangekondig dat hy in die spesiale FIFA-verkiesing van 2016 sou aansoek doen. Ná sy aankondiging dat hy vir die presidentskap sou meeding, is hy by ’n korrupsiesaak betrek. Switserse openbare aanklaers het FIFA-president Sepp Blatter daarvan beskuldig dat hy ’n “ontrou betaling” van $2 miljoen (£1,6 miljoen) aan Platini gemaak het. Op 8 Oktober 2015 is Platini voorlopig geskors van enige sokkerverwante aktiwiteite tot 6 Januarie 2016. Op 21 Desember is Platini en Blatter albei skuldig bevind aan etiek-oortredings en van die sport uitgesluit tot 2023.

 Verwysings 

Kategorie:Franse sokkerspelers
Kategorie:Sokkerafrigters
Kategorie:Geboortes in 1955
Kategorie:Lewende mense